Rāmacandra Paudela

**Rāmacandra Paudela** (रामचन्द्र पौडेल; *Ram Chandra Poudel*; dzimis ) ir Nepālas politiķis. Kopš 2023. gadā viņš ir Nepālas prezidents.
Agrāk bijis miera un rekonstrukcijas ministrs, premjerministra vietnieks un iekšlietu ministrs, vietējās attīstības un lauksaimniecības ministrs, kā arī pārstāvju palātas priekšsēdētājs.

## Dzīves sākums un izglītība
Rāmacandra Paudela piedzima  bramīnu zemnieku ģimenē nomaļā Satisvaras ciemā, kas atrodas tagadējā Tanahu apriņķa Vjasas pašvaldībā.

Viņš ieguva vidējo izglītību Nandi Ratri vidusskolā Katmandu. No 1963. līdz 1967. gadam Paudela studēja sanskrita literatūru Sanskrita universitātē. 1970. gadā viņš ieguva arī maģistra grādu nepāliešu literatūrā Tribhuvanas Universitātē; eksāmenus kārtoja, atrodoties ieslodzījumā par darbību pret pančajata sistēmu.

## Politiskā darbība

### Agrīnie gadi un studiju gadi (1960. un 1970. gadi)
Rāmacandra Paudela iesaistījās politikā jau 16 gadu vecumā, kad 1960. gada decembrī iesaistījās protestos un kustībā pret Bisvesvara Prasāda Koiralas vadītās valdības atlaišanu un karaļa Mahendras ieviesto pančajata varu, kā arī piedalījās daudzās Nepālas kongresa vadītās bruņotās cīņās par demokrātijas atjaunošanu 1960. gados.

Saistībā ar kustību par daudzpartiju demokrātijas atjaunošanu Paudela 14 gadus (no 1961. līdz 2006. gadam) pavadīja ieslodzījumā, viņam izvirzot dažādas apsūdzības par dažādiem gadījumiem.

Būdams galvenais Nepālas studentu kustības aktīvists, 1967. gadā Paudelu ievēlēja par Sarasvatī studentu apvienības prezidentu, un 1968. gadā ievēlēja par Demokrātiskās sociālistiskās jaunatnes līgas ģenerālsekretāru. Viņš uzņēmās iniciatīvu organizēt Nepālas Studentu savienību, 1970. gadā izveidoto Kongresa partijas studentu spārnu, un bija šīs savienības centrālās komitejas dibinātājs.

### Darbība Nepālas kongresā (1970—2023)
Paudela iesaistījās galvenajā partijas politikā 1977. gadā, kad viņu ievēlēja par Nepālas Kongresa Tanahu apriņķa komitejas locekli. 1979. gadā viņu ievēlēja par apriņķa komitejas priekšsēdētāja vietnieku, bet 1980. gadā — par priekšsēdētāju. 1983. gadā Paudelu iecēla par Nepāla Kongresa Centrālās publicitātes komitejas koordinatoru, bet 1987. gadā viņš tika iecelts par partijas centrālās komitejas locekli un partijas centrālā līmeņa publicitātes biroja vadītāju.

1991. gada vispārējās vēlēšanās Paudelu pirmo reizi ievēlēja parlamentā no Tanahu 1. apgabala.
No 1991. gada maija līdz 1994. gadam viņš bija vietējās attīstības un lauksaimniecības ministrs.

1994. gada vispārējās vēlēšanās Paudelu ievēlēja no Tanahu 2. apgabala, kuru viņš pēc tam ieņēma līdz 2017. gadam. Pēc vēlēšanām Paudelu ievēlēja par Pārstāvju palātas priekšsēdētāju, un viņš šo amatu ieņēma līdz 1999. gadam.
Pēc 1999. gada vispārējām vēlēšanām viņu iecēla par premjerministra vietnieku un iekšlietu ministru, un šos amatus viņš ieņēma līdz 2002. gadam.

2006. gadā partijas vispārējā sanāksmē Paudela tika ievēlēts par Nepāla Kongresa ģenerālsekretāru. Pēc pilsoņu kara beigām viņam bija nozīmīga loma miera procesā kā Miera sekretariāta koordinatoram. No 2007. līdz 2008. gadam viņš bija miera un atjaunošanas ministrs.
2008. gadā Paudelu ievēlēja par Nepālas Kongresa viceprezidentu. Pēc 2008. gada Konstitucionālās Asamblejas vēlēšanām viņš uzvarēja bijušo premjerministru Seru Bahāduru Deubu, kļūstot par Kongresa parlamentārās partijas vadītāju.
Paudela sacentās 2010. gada parlamenta vēlēšanās par premjerministru, bet netika ievēlēts pat pēc 17 vēlēšanu kārtām.
2016. gadā pēc Susīla Koiralas nāves Paudela bija Kongresa partijas priekšsēdētāja vietas izpildītājs, taču vēlāk gada nogalē notikušajā partijas 13. kopsapulcē viņu sakāva Deuba.

Nolēmis pāriet atpakaļ uz savu iepriekšējo vietu vēlēšanu apgabalu Tanahu 1, 2017. gada vispārējās vēlēšanās Paudelu sakāva Krisna Kumars Srestha no Nepālas komunistisko partijas (apvienotās marksistu ļeņinistu) [NKP (AMĻ)].
Paudela turpināja aktīvi darboties partijas politikā, un 2022. gada vispārējās vēlēšanās viņu ievēlēja no Tanahu 1. apgabala.

### Prezidents
2023. gada prezidenta vēlēšanās Paudela bija Nepālas Kongresa un tā 10 partiju alianses kandidāts, un 2023. gada 9. martā viņu ievēlēja par prezidentu, uzvarot bijušo parlamenta priekšsēdētāju Suvāsu Candru Nemvānu no NKP (AMĻ). Pēc ievēlēšanas par prezidentu viņš norobežojās no visiem partijas pienākumiem un atkāpās no Nepālas Kongresa aktīvā biedra amata. 2023. gada 13. martā Paudela stājās prezidenta amatā, nomainot NKP (AMĻ) pārstāvi Bidhja Devi Bhandari.

## Ārējās saites

* Personal Details of Right Honuarable President Mr. Ramchandra Paudel president.gov.np